Афанасий Фет
В сеното сред полето южно…

Превод от руски: Никола Фурнаджиев, —

chitanka.info

В сеното сред полето южно,

в небето вгледан, аз лежах.

Трепереха звездите дружно

като брилянтен едър прах.

Земята някъде в безкрая

се носеше със полет ням.

Приличах на Адам сред рая,

видял нощта в лицето сам.

Летях ли към звездите нощни?

Към мене ли летяха те?

Увиснах сякаш в длани мощни

над бездната като дете.

И с взор измервах дълбината,

открила се под мен тогаз,

в която с паника в душата

със всеки миг потъвах аз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.